**OBRAZLOŽENJE**

**Nacrt prijedloga Pravilnika o provedbi postupaka jednostavne nabave**

Člankom 12. stavka 1. točke 1. Zakona o javnoj nabavi *(„Narodne novine“, br. 120/16 i 114/22 u nastavku ZJN 2016)*, propisani su pragovi za koje se odredbe zakona ne primjenjuje u postupcima nabave roba, usluga i radova.

Sukladno članku 15. stavku 2. ZJN 2016. za procijenjene vrijednosti nabave ispod zakonskog praga naručitelj provodi postupke jednostavne nabave za koju pravila, uvjete i postupke naručitelj utvrđuje općim aktom pri čemu uzima u obzir načela javne nabave te mogućnost primjene elektroničkih sredstava komunikacije. Navedeni opći akt kao i njegove kasnije izmjene naručitelj je obvezan objaviti na internetskim stranicama.

Zakonom o izmjenama i dopunama Zakona o javnoj nabavi, koji je objavljen u *„Narodnim novinama“, br. 114/2022,* iznosi zakonskih pragova nabave iskazani su u eurima tako da je člankom 12. ZJN 2016 utvrđeno da se na nabavu robe i usluga te provedbu projektnih natječaja procijenjene vrijednosti manje od 26.540,00 eura te radova procijenjene vrijednosti manje od 66.360,00 eura zakonske odredbe ne primjenjuju.

Kako se, koristeći fiksni tečaj konverzije, iznosi iz važećeg Pravilnika o provedbi postupaka jednostavne nabave *(„Glasnik Grada Zadra“, br. 9/22*) ne mogu uskladiti sa zakonskim pragovima nabava utvrđenim Zakonom o izmjenama i dopunama Zakona o javnoj nabavi, nastala je potreba za mijenjanjem Pravilnika.

Sukladno članku 11. Zakona o pravu na pristup informacijama *(„Narodne novine“, broj 25/13, 85/15 i 69/22)* s ciljem da se širi krug zainteresiranih osoba s područja Grada Zadra uključi u pripremu konačnog Nacrta Pravilnika o provedbi postupaka jednostavne nabave potrebno je provesti savjetovanje s javnošću. Na taj se način želi upoznati javnost s predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja Pravilnika i u konačnosti ugrađeno u odredbe Pravilnika.

|  |
| --- |
| **Rok za očitovanje zainteresirane javnosti je zaključno s danom**  **26. svibnja 2023. godine.** |
| Adresa e-pošte na koju se šalju očitovanja zainteresirane javnosti:  **javna.nabava@grad-zadar.hr** |